MT Il-Ġurnal Uffiċjali tal-Unjoni Ewropea C 155/1

OPINJONI TAL-BANK ĊENTRALI EWROPEW

tas-7 ta’ April 2011

dwar proposta għal Regolament li jistabbilixxi rekwiżiti tekniċi għat-trasferimenti ta’ kreditu u debiti diretti bl-euro

(CON/2011/32)

2011/C 155/01

Introduzzjoni u bażi legali

Fit-28 ta’ Jannar 2011 il-Bank Ċentrali Ewropew (BĊE) irċieva talba mill-Kunsill tal-Unjoni Ewropea għal opinjoni dwar proposta għal regolament tal-Parlament Ewropew u tal-Kunsill li jistabbilixxi rekwiżiti tekniċi għat-trasferimenti ta’ kreditu u debiti diretti bl-euro u li jemenda r-Regolament (KE) Nru 924/2009 (1) (minn hawn ’il quddiem “ir-regolament propost”).

Il-kompetenza tal-BĊE biex jagħti opinjoni hija bbażata fuq l-Artikoli 127(4) u 282(5) tat-Trattat dwar il-Funzjonament tal-Unjoni Ewropea billi r-regolament propost fih dispożizzjonijiet li jaffettwaw il-kompitu bażiku tas-Sistema Ewropea tal-Banek Ċentrali (SEBĊ) li tippromwovi t-tħaddim bla xkiel tas-sistemi tal-pagamenti kif imsemmi fir-raba’ inċiż ta’ Artikolu 127(2) tat-Trattat. Skont l-ewwel sentenza tal-Artikolu 17.5 tar-Regoli tal-Procedura tal-Bank Ċentrali Ewropew, il-Kunsill Governattiv adotta din l-opinjoni.

Osservazzjonijiet ġenerali

Il-BĊE jilqa’ u jappoġġja l-proposta tal-Kummissjoni Ewropea li timponi skadenzi għat-tranżizzjoni għal trasferimenti ta’ kreditu taż-Żona Unika ta’ Pagamenti bl-Euro (SEPA) u debiti diretti tas-SEPA permezz ta’ regolament tal-Unjoni. Il-BĊE u l-Eurosistema ripetutament ġibdu l-attenzjoni għall-ħtieġa li jiġu stabbiliti skadenzi ambizzjużi iżda realistiċi għat-tranżizzjoni għal trasferimenti ta’ kreditu tas-SEPA u debiti diretti tas-SEPA, sabiex jinkisbu l-benefiċċji sħaħ tas-SEPA. Għalkemm il-benefiċċji potenzjali tal-proġett tas-SEPA huma sostanzjali, l-approċċ użat preżentement u mmexxi primarjament mis-suq ma jistax jiġi kkaratterizzat bħala kompletament ta' suċċess. L-inċertezza li qed tipprevali fis-suq, ikkawżata mill-klima ekonomiku li huwa ġeneralment diffiċli, l-iżvantaġġi għal dawk li jiċċaqalqu l-ewwel f’negozju f’netwerk, u l-ispejjeż doppji tat-tħaddim tas-SEPA u ta’ sistemi ta’ pagament preċedenti b’mod parallel huma raġunijiet li waslu lil bosta parteċipanti fis-suq, speċjalment min-naħa tal-forniment, biex jitolbu li tiġi stabbilita skadenza għat-tranżizzjoni għas-SEPA permezz ta’ leġiżlazzjoni fil-livell tal-Unjoni. Att tal-Unjoni li huwa ta’ applikazzjoni ġenerali, vinkolanti fl-intier tiegħu u direttament applikabbli fl-Istati Membri kollha, huwa għalhekk meqjus essenzjali għat-tranżizzjoni għas-SEPA b’suċċess, peress illi inkella l-proġett ikollu jaffaċċja riskju serju ta’ falliment.

Osservazzjonijiet speċifiċi

F’bosta okkażjonijiet il-BĊE wera l-ħtieġa għal gwida ċara dwar it-tariffi ta’ skambju għal debiti diretti (2). Artikoli 6 u 7 ta’ Regolament (KE) Nru 924/2009 tal-Parlament Ewropew u tal-Kunsill tas-16 ta’ Settembru 2009 dwar il-ħlas transkonfinali fil-Komunità u li jħassar ir-Regolament (KE) Nru 2560/2001 (3) introduċa tariffa ta’ skambju għall-inadempjenza temporanja għal debiti diretti transkonfinali, flimkien ma’ approvazzjoni temporanja ta’ tariffi ta’ skambju nazzjonali għal debiti diretti. Dawn iż-żewġ Artikoli mhux ser japplikaw aktar fl-1 ta’ Novembru 2012; sabiex jiġi evitat vakwu legali li jxekkel it-tranżizzjoni lejn debitu dirett tas-SEPA, huwa importanti li tiġi stabbilita soluzzjoni fuq żmien twil għat-tariffi ta’ skambju għal debiti diretti. Artikolu 6 tar-regolament propost li jikkonċerna t-tariffi ta’ skambju għal debiti diretti jikkontribwixxi għall-kisba ta’ din iċ-ċertezza legali.

Fejn il-BĊE jirrakkomanda illi r-regolament propost jiġi emendat, qed jiġu stabbiliti fl-Anness għal dan il-għan proposti speċifiċi għall-abbozzar flimkien ma’ test spjegattiv.

Magħmul fi Frankfurt am Main, is-7 ta’ April 2011. Il-President tal-BĊE Jean-Claude TRICHET

(1) KUMM(2010) 775 finali.

(2) Ara Joint statement by the European Commission and the European Central Bank clarifying certain principles underlying a future SEPA direct debit (SDD) business model, Marzu 2009, u l-Single Euro Payments Area, seventh progress report, beyond theory into practice, Ottubru 2010, paġna 17, it-tnejn disponibbli fil-websajt tal-BĊE fuq http://www.ecb.europa.eu

(3) ĠU L 266, 9.10.2009, p. 11.